ต่ออายุ ‘บุญทักษ์’ เพื่อ Make THE Difference ดิจิทัลแบงก์กิ้ง
โดย...ชลลดา อิงศรีสว่าง
29 มิ.ย. 2559

โดย...ชลลดา อิงศรีสว่าง
ผลการประชุมคณะกรรมการธนาคาร (บอร์ด) ธนาคารทหารไทย เมื่อวันที่ 24 มิ.ย. 2559 ได้มีมติเป็นเอกฉันท์แต่งตั้งให้ บุญทักษ์ หวังเจริญ ดำรงตำแหน่งประธานเจ้าหน้าที่บริหารและกรรมการผู้จัดการ ธนาคารทหารไทยต่อไปอีก 2 ปี จากเดิมที่กำลังจะหมดวาระสิ้นปี 2559 ต่อไปอีก 2 ปี ถือว่าเป็นเซอร์ไพรส์ เนื่องจากบุญทักษ์แสดงความประสงค์จะไม่ขอต่ออายุเนื่องจากอยู่ในตำแหน่งรวม 8 ปีแล้ว
เหตุผลที่บอร์ดแบงก์ทหารไทยต่ออายุบุญทักษ์ เนื่องจากธนาคารอยู่ระหว่างดำเนินการปฏิรูป (Transform) สู่การเป็นธนาคารดิจิทัลเต็มรูปแบบ ซึ่งกำลังเริ่มดำเนินการอยู่ในขณะนี้ และจะต้องใช้เวลากว่าจะสำเร็จเห็นเป็นรูปธรรมประมาณ 2-3 ปี จึงจำเป็นที่จะต้องให้คนที่รู้อยู่แล้วทำงานให้ต่อเนื่องไปจนจบโครงการ
บุญทักษ์ กล่าวว่า ภารกิจอีก 2 ปีจากนี้ไปมีเป้าหมายจะต้อง Continue โครงการ Make THE Difference กับดิจิทัลแบงก์กิ้ง ของธนาคารเหมือนที่ได้ภายในองค์กร เริ่มจากพนักงาน และเมื่อพนักงานสามารถเปลี่ยนแปลงตัวเองเพื่อชีวิตที่ดีขึ้นได้แล้วจึงทำการส่งต่อให้ลูกค้าและขยายออกไปสู่สังคม
การ Make THE Difference ดิจิทัลแบงก์กิ้ง คือการสร้างความแตกต่างดิจิทัลแบงก์กิ้งของธนาคารทหารไทย ให้แตกต่างจากธนาคารอื่น ทำให้เทคโนโลยีเป็นเรื่องง่ายสำหรับลูกค้าใช้ลูกค้าเป็นศูนย์กลาง ซึ่งเป็นวัฒนธรรมองค์กรของทหารไทยอยู่แล้ว
“การจะออกผลิตภัณฑ์การเงินอะไรเป็นโจทย์ที่จะต้องคิดว่าเราจะใช้เทคโนโลยีอะไรคู่ไปกับผลิตภัณฑ์ ซึ่งจะต้องคิดกันทั้งองค์กร ผมถึงไม่คิดที่จะแยกแผนกไอทีออกจากธนาคารไปตั้งเป็นบริษัทในเครือหรือแยกออกไปเป็นอิสระ แผนกที่ดูแลเทคโนโลยีต้องอยู่ในธนาคารเพื่อให้การประสานงานเป็นหนึ่งเดียวไปด้วยกัน เพราะงานนี้ต้องทำอย่างต่อเนื่อง” บุญทักษ์ กล่าว
สำหรับการ  Make THE Difference ดิจิทัลแบงก์กิ้งไม่ให้เหมือนใครนั้นเป็นเรื่องที่ต้องคิดให้แตกต่าง บุญทักษ์มั่นใจว่าทำได้ เนื่องจากได้ทำให้เห็นผลงานมาหลายอย่างแล้วในหลายผลิตภัณฑ์ 
ตัวอย่างที่ซีอีโอธนาคารทหารไทยยกขึ้นมา คือ การออกผลิตภัณฑ์เงินฝากแบบใหม่ เปลี่ยนแปลงรูปแบบบัญชีเงินฝากออมทรัพย์จากที่มีแบบเดียวให้กลายเป็นหลายแบบ ตามความต้องการของลูกค้า ลูกค้ามีทางเลือกว่าต้องการออมแบบใด
“หลังจากที่ธนาคารประกาศลดดอกเบี้ยบัญชีเงินฝากออมทรัพย์ทั้งหมดที่ฟรีค่าธรรมเนียมเหลือ 0% ก็โดนสังคมตำหนิ คนที่ว่าเราคือคนที่ไม่ใช่ลูกค้า  คนที่เป็นลูกค้าเขารู้ว่ามันคุ้มมาก เพราะค่าธรรมเนียมการโอนเงิน การชำระเงินมันสูงกว่าดอกเบี้ยเงินฝากที่ได้มากกว่า” บุญทักษ์ กล่าว
บุญทักษ์ กล่าวต่อไปว่า เมื่อเกิดปัญหาความไม่เข้าใจและเราได้มีโอกาสชี้แจง ลูกค้าก็รู้แล้วว่าบัญชีเงินฝากออมทรัพย์มีหลายประเภท ธนาคารทำมาตั้งแต่ปี 2555 ขณะนี้บัญชีเงินฝากออมทรัพย์แบบไม่มีค่าธรรมเนียมและดอกเบี้ย 0% กลายเป็นบัญชีที่ขณะนี้มีคนมาใช้บริการมากที่สุดและมากเกินความคาดหมาย
“คนในโซเชียลมีเดียโจมตีธนาคารแต่ก็มีคนที่เข้าใจมาชี้แจงให้ ซึ่งเป็นการถกเถียงกันเองในสังคม และทำให้เห็นความแตกต่างที่แท้จริงของผลิตภัณฑ์ ก็ถือว่าเราประสบความสำเร็จในการเปลี่ยนแปลงผลิตภัณฑ์เงินฝากให้มีความหลากหลายมากขึ้น” บุญทักษ์ กล่าว
สำหรับการเกิดขึ้นของดิจิทัลแบงก์กิ้งนั้น บุญทักษ์ กล่าวว่า เราเห็นแนวโน้มมานานจึงได้เปิดผลิตภัณฑ์ ME buy TMB ขึ้นมา ซึ่งก็ได้รับความนิยมจากลูกค้ามาก เรื่องเทคโนโลยีเป็นเรื่องที่เรียนรู้กันได้ ซึ่งคนที่ใช้จะปรับตัวได้เร็ว ตัวอย่างคลาสสิก เช่น ในแอฟริกาไม่มีระบบธนาคารดิจิทัลแต่มีระบบชำระเงิน คือ เพย์ซา ซึ่งเป็นเครือข่ายที่ใหญ่มากคนใช้กันมากมาย ส่วนไทยก็จะมีพร้อมเพย์แล้ว ซึ่งคงจะได้เริ่มใช้กันในปีนี้